पति–पत्नी के बीच की नोक–झोंक, विश्वास–अविश्वास के पृष्ठ में ‘शाश्वत प्रेम’ की एक धारा भी बहती रहती है (‘संवाद और’खुली किताब’–सतीश राठी) ! ‘संवाद’ में पति के पन्द्रह दिनों के लिए शहर से बाहर जाने की खबर मात्र से पति–पत्नी के बीच पिछले दिनों से पसरा अबोला टूट जाता है, ब‍र्फ़ पिघल जाती है। बिछोह का दुख असहय होता है। पत्नी तो पति के विवाह–पूर्व के पर–स्त्री रिश्तों को बर्दाश्त कर लेती है, मगर पुरुष के लिए यह आसान नहीं होता (खुली किताब)। कैसी विडम्बना कि पुरुष सदैव कोरी, पवित्र पत्नी की कामना करता है, स्वयं भले ही भ्रष्ट हो! देह की शुचिता केवल स्त्री से अपेक्षित है, पुरुष से नहीं। बल्कि जैसा कि ‘खुली किताब’में इंगित है, दूसरी औरतों से संबंधों को पुरुष अपनी मर्दानगी मानता है और इसी भाव–बोध से अपने प्रेम–प्रसंगों को बेशर्मी से सुनाता है। दरअसल, पुरुष दोहरे मापदण्ड अपनाता है। घर में वह बहू, बेटी,बीवी को घूँघट में रखना चाहता है, पर घर के बाहर उसे बिकनी वाली सुंदर स्त्री चाहिए। लारा कंडिला की कृति ‘मैं पतलून पहनना चाहती हूँ।‘ में ऐसे ही पुरुषवादी सोच की बखिया उधेड़ी गई है।